## Odluka Ustavnog suda Republike Hrvatske broj: U-IIIA-2502/2003 od 23. listopada 2003.

### NN 193/2003 (9.12.2003.), Odluka Ustavnog suda Republike Hrvatske broj: U-IIIA-2502/2003 od 23. listopada 2003.

# USTAVNI SUD REPUBLIKE HRVATSKE

3047

Ustavni
sud Republike Hrvatske, u Vijeću šestorice za odlučivanje o ustavnim tužbama, u
sastavu sudac Petar Klarić, predsjednik Vijeća, te suci Ivan Matija, Željko
Potočnjak, Agata Račan, Nevenka Šernhorst i Milan Vuković, članovi Vijeća, odlučujući
o ustavnoj tužbi L. G. iz R., koju zastupa mr. N. V., odvjetnik iz R., na
sjednici održanoj 23. listopada 2003., jednoglasno je donio

## ODLUKU

I.
Ustavna tužba se odbija.

II.
Pretpostavke iz odredbe članka 63. stavka 1. Ustavnog zakona o Ustavnom sudu
Republike Hrvatske (»Narodne novine«, broj 49/02 – pročišćeni tekst), nisu
ispunjene.

III.
Ova odluka objavit će se u »Narodnim novinama«.

```
Obrazloženje
```

1.
Ustavna tužba podnesena je temeljem odredaba članka 63. Ustavnog zakona o
Ustavnom sudu Republike Hrvatske (»Narod­ne novine«, broj 49/02 – pročišćeni
tekst, u daljnjem tekstu: Ustav­ni zakon), jer podnositeljica smatra da
postupak pred Županijskim sudom u Rijeci u povodu njezine žalbe podnesene 17.
travnja 2002. nerazumno dugo traje.

Podnositeljica
predlaže usvojiti ustavnu tužbu, odrediti Žu­pa­nijskom sudu u Rijeci razumni
rok u kome će donijeti odlu­ku o njezinoj žalbi i odrediti primjerenu naknadu.

Činjenice vaŽne za ustavnosudski postupak

2. Za
ovaj ustavnosudski postupak mjerodavne su odredbe članka 29. stavka 1. Ustava i
odredbe članka 63. stavka 1. Ustav­nog zakona.

Ustavni sud je u postupku pokrenutom ustavnom tužbom,
primjenom članka 63. Ustavnog zakona, utvrdio sljedeće činjenice koje su pravno
relevantne za odlučivanje o povredi ustavnog prava podnositelja, zajamčenog člankom
29. stavkom 1. Ustava:

– podnositeljica je 6. prosinca 2001., kao umješač
podnijela tužbu Općinskom sudu u Rijeci, u postupku koji se vodi radi utvrđenja
stanarskog prava;

– Općinski sud u Rijeci o toj je tužbi 4. ožujka
2002. donio rješenje, broj: P-5730/01, kojim je tužbu odbacio;

– podnositeljica je protiv tog rješenja od 4. ožujka
2002. podnijela žalbu 17. travnja 2002.;

– Općinski sud u Rijeci otpremio je 14. svibnja 2002.
spis sa žalbom Županijskom sudu u Rijeci, koji do dana podnošenja ustav­ne tužbe
(17. srpnja 2003.) o žalbi nije odlučio, a predmet se pred tim sudom vodi pod
brojem: Gž-1245/02.

*Ustavna
tužba nije osnovana.*

3.
Razmatrajući navode ustavne tužbe i dokumentaciju koja prileži tužbi, Ustavni
sud je utvrdio da u konkretnom slučaju nisu ispunjene pretpostavke za
postupanje Suda u smislu odredbi članka 63. stavka 1. Ustavnog zakona koji
propisuje:

»(1) Ustavni sud će pokrenuti postupak po ustavnoj tužbi
i prije no što je iscrpljen pravni put u slučaju kad o pravima i obvezama
stranke (...) nije u razumnom roku odlučio sud (...).«

Ustavni sud odluku obrazlaže sljedećim utvrđenjima:

Sudski postupak u predmetu, broj: P-5730/01 Općinskog
suda u Rijeci započeo je podnošenjem tužbe 6. prosinca 2001., a žalbu protiv
prvostupanjske presude u tom predmetu podnositeljica je podnijela 17. travnja
2002.

Ustavna tužba podnesena je 14. srpnja 2002.

Ustavni sud utvrđuje da je do dana podnošenja ustavne
tužbe postupak pred Županijskim sudom trajao ukupno jednu (1) godinu, dva (2)
mjeseca i dvadeset sedam (27) dana.

Parnični postupak koji se vodi pred Županijskim sudom
u Rijeci pod brojem: Gž-1245/02 nije prešao razumni rok u smislu odredbe članka
63. stavka 1. Ustavnog zakona, pa duljina rokova u tom postupku ne proturiječi
ustaljenoj praksi ovog Suda o donošenju odluke suda u razumnom roku.

Stoga, Ustavni sud utvrđuje da u konkretnom slučaju
nije povrijeđeno ustavno pravo podnositeljice da zakonom ustanov­ljeni neovisni
i nepristrani sud u razumnom roku odluči o njezinim pravima ili obvezama, koje
je zajamčeno člankom 29. stav­kom 1. Ustava Republike Hrvatske.

4. Slijedom izloženog, temeljem odredbe članka 75.
Ustavnog zakona, odlučeno je kao u izreci.

Broj:
U-IIIA-2502/2003
Zagreb, 23. listopada 2003.

USTAVNI SUD REPUBLIKE HRVATSKE

Predsjednik Vijeća
**dr. sc. Petar Klarić,** v. r.

Odluka, NN 193/2003-3047